New York 18. apríla (TASR) - Každý deň odkladu renovácie hlavného sídla OSN zvyšuje náklady o 225.000 dolárov. V pondelok to vyhlásil vedúci projektu Fritz Reuter.
Spustenie opráv blokujú hlavne USA, ktoré v rozpočtovom výbore Valného zhromaždenia OSN odmietajú podporiť schválenie ďalších 100 miliónov dolárov potrebných na pokračovanie renovácie. Celkové náklady sa ku koncu minulého roka odhadovali na 1,6 miliardy dolárov.
Americký veľvyslanec John Bolton vyhlásil, že USA chcú zatiaľ schváliť len 23,5 milióna dolárov, keďže VZ sa musí dohodnúť na širšej stratégii ako pokračovať v projekte renovácie.
Projekt majú členské krajiny zaplatiť v piatich splátkach. USA majú uhradiť asi 22 percent nákladov.
Reuter novinárom povedal, že odhad nákladov platil do 1. apríla. Následné odklady doteraz čiastku zvýšili o 3,8 milióna dolárov. Ako dodal, celý projekt - podľa plánov má byť dokončený v roku 2014 - sa môže natiahnuť o niekoľko rokov a stáť oveľa viac, ak nebude okamžite schválený.
Spojené národy tvrdia, že renovácia je mimoriadne súrna. Budova zo skla a betónu na newyorskom East Side za výraznejšej obnove nepodrobila za 60 rokov existencie a v súčasnosti porušuje newyorské bezpečnostné a protipožiarne predpisy. Budova je plná toxického azbestu, nemá systém kropenia v prípade požiaru a asi štvrtina tepla vyrobeného na vykurovanie uniká.
Predstavitelia OSN možnosti renovácie sekretariátu skúmajú niekoľko rokov. Projekt sa však stal obeťou politického hašterenia. Zákonodarný zbor štátu New York najskôr stiahol podporu pre plán, aby bol v rámci rekonštrukcie neďaleko postavený nový mrakodrap. Neskôr sa Kuba a pár ďalších krajín dostala do sporu s USA o detailoch Spojenými štátmi podporovanej pôžičky na realizáciu projektu. USA teraz kladú odpor najnovšiemu plánu generálneho tajomníka OSN Kofiho Annana, ktorý by nepotreboval ani schválenie štátu New York, ani pôžičku USA.